《送津儿之官丽水》
宋代·吴芾

忆我初仕时，不敢望高位。
但得宰一同，便可行己志。
实惠傥及民，死亦有生气。
况复著阴功，子孙将不坠。
胡为人惮之，百计欲求避。
我闻事无难，辞难岂为义。
世路虽多艰，官途须历试。
是用俾吾儿，往当民社寄。
眷言古括州，山水有佳致。
我尚记昔年，尝为郡守贰。
虽无德在人，人亦安平易。
百里闻汝来，想见多忻慰。
要当尽此心，有以塞其意。
诚能使吏民，自此知怀畏。
家家知安居，人人共称治。
纵或罹谤伤，固自有公议。
有如汝所存，俯仰似无愧。
功名余事耳，何必成与遂。
年来我挂冠，方得闲中味。
无乃逼桑榆，七十仍有二。
知复几何时，得见汝娱侍。
虽幸枕湖山，已辟幽栖地。
有诗谁伴吟，有酒谁同醉。
正欲汝相随，俄然又相离。
会须早归来，日作斑衣戏。
个中有真乐，岂必三旌贲。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。